en en en en en id en en fr ms ca id en en en id en en fr ms ca id ms en ms id id id id id id id id id ms id id id ms id ms ms id en ms id id ms id id it ms id id id id id es ms id sq id ms id id ms id la uz id ms ms en id id id ms hbs_lat id id id id id id id id id id nds id id id ms id ms de id id id id id war id id ms id id id ms mzn id id id id id id ms id ms id id ms id id id id id id ceb id id id en ms id id en en en de en en nl en en en ms id en ms fr id it id fr en id ms en en en id en en en id en ro en id en en en lv id en ms en hu id en en en en ms id id id id ms en en en ms en en en id en pt en id id id id id id id id id id id id id id id id id id id id id id id en en id ms id en ms en id en en en en id id id ms id id en id id ms id en ko en id id en en en it en en en en en en en en en en en en en en en fa en en en en en en es en en ms en fr en en en en en id en en
Jenayah Akademik Aktivis Dakwah Kampus – Saifulislam.Com
Friday , September 30 2022
Petikan buku Tak Kenal Maka Tak Cinta, terbitan PTS (pembelian, klik di sini)
“Insha-Allah kalau kita bersusah payah dengan dakwah dan tolong agama Allah, nescaya Allah akan tolong kita” kata seorang exco dakwah di sebuah kampus.
Jika kamu tolong Allah, Allah tolong kamu… adalah inti pati janji Allah:
“Wahai orang-orang yang beriman, kalau kamu membela Allah nescaya Allah membela kamu dan meneguhkan tapak pendirian kamu.” [Muhammad 47:7]
Namun, mengimplimentasikan janji dalam sebuah medan tempur pedang, panah, nyawa dan darah, ke medan tempur buku, nota, pena dan laptop, boleh menjerat diri.
Dulu-dulu saya pernah membaca sebuah majalah yang al-Arqam di Jordan terbitkan. Ada sebuah artikel menceritakan bagaimana seorang siswi yang aktif berdakwah hingga tidak sempat membuat persiapan untuk peperiksaannya, telah bertawassul dengan nama Abuya, murshid jemaah beliau, lalu tertidur di dewan peperiksaan. Sebaik sahaja siswi itu terjaga, kertas peperiksaannya sudah penuh dengan jawapan dan beliau mendapat keputusan yang cemerlang!
Itu kalau versi ‘hikayat menjadi’.
Bagi yang tidak menjadi, pernah di suatu era, ada aktivis dakwah yang menganggap kesanggupan menggagalkan diri dari pengajian atas nama dakwah adalah satu PENGORBANAN yang ditabik rakan sepasukan.
Ini baru betul intima’ dan wala’ namanya.
Kita tolong Allah, Allah akan tolong kita… mudah sahaja sifirnya.
Contoh-contoh ekstrim begitu adalah fenomena biasa di era 70′an dan 80′an, membawa ke awal 90’an. Era orang mencampak televisyen ke sungai kerana ‘membenci dunia’.
Namun hari ini, contoh begitu mungkin sudah tidak sebegitu biasa kita dengar. Perbuatan membuang pengajian atau pekerjaan kerana mahu berdakwah sudah jarang-jarang sekali sampai ke telinga kita. Akan tetapi, sikap yang berlegar pada mindset yang sama itu masih sering dilihat dalam catatan aktivis dakwah di kampus hingga ke hari semasa.
Dek kerana kerapnya saya berprogram bersama pelajar universiti, saya terdedah untuk terus menerus mengesan masalah ini berlaku di sana sini. Bahawa ramai pelajar yang bersemangat dan aktif dengan dakwah, kecundang di bilik darjah. Kecundang di dewan kuliah.
Apakah golongan yang kecundang akademik hanya dari kelompok dakwah?
Mereka yang lemah di bidang pengajian atau mungkin terus gagal, terdiri daripada mereka yang beridentitikan pelbagai. Mungkin yang mabuk bercinta, mungkin yang kaki gig, Facebook, mungkin yang tiada sebab apa-apa sekali pun. Punca kemunduran akademik memang pelbagai. Malah saya tidak terkejut jika ada pelajar yang kecundang pengajian hanya disebabkan oleh cuaca!
Tetapi apa yang ingin diperbahaskan kali ini adalah soal hubung kait aktiviti dakwah dengan aktiviti kuliah.
Kenapa suka berdakwah tetapi lesu di bilik kuliah?
Di suatu ketika, saya pernah menyeru anak muda aktivis dakwah supaya mencari keseronokan di dalam mengerjakan amal Islami. Cari nilai untuk menyalakan KEINGINAN YANG MEMBARA. Jangan hanya bergantung pada soal kewajipan, tekanan suasana dan mengikut trend semata. Dakwah itu mesti inside-out. Ia harus datang dari kepercayaan diri bahawa setiap satu tugasan dakwah, menambah makna dan nilai dalam hidup.
Tetapi dalam masa yang sama, keseronokan dakwah itu jugalah yang kemudiannya menjadi salah satu sebab mengapa aktivis dakwah di kampus hilang minat dan tumpuan pada pelajaran. Mereka bertemu dengan kepuasan dan keinginan di dalam dakwah, tetapi tidak di bilik kuliah.
Sama sahaja… sama ada pelajar di bidang pengajian Islam, mahu pun sains atau undang-undang, ia boleh terjadi. Penyakit hilang minat dan keghairahan terhadap mata pelajaran di bilik kuliah sering berlaku.
Dakwah menjadi tempat mahasiswa dan mahasiswi ini melarikan diri dari tekanan, kebosanan dan segala perasaan negatif yang dialami semasa menghadiri kuliah, tutorial dan menyiapkan assignment. Segala perasaan yang tidak seronok lagi merimaskan itu, dapat dilupakan seketika semasa hadir ke dalam usrah, tamrin, ceramah, malah demonstrasi.
Bukan sahaja program dakwah harakiyyah, malah sebahagian pelajar lebih konsisten dan hadir dengan penuh minat ke kelas-kelas menadah kitab dan pengajian tidak formal tetapi mengabaikan kelas, peperiksaan dan tidak endah pada kemerosotan keputusan peperiksaan.
Melebihkan dakwah mengatasi pelajaran boleh berlaku atas sebab yang pelbagai.
“Ana tahu… dah duduk di universiti ni, mana ada yang lebih penting selain pelajaran. Tapi entahlah… macam dah tak ada mood nak study!” kata seorang pelajar.
Alhamdulillah… biar pun tindakannya membelakangkan akademik itu salah, tetapi sekurang-kurangnya beliau mengakuinya. Menyedari bahawa dirinya sedang berdepan dengan masalah. Mudah-mudahan lebih jelas jalan untuk keluar dari kesulitan ini.
Tetapi, kebimbangan itu datang apabila pelajar-pelajar yang aktif dengan dakwah membelakangkan usaha dan ikhtiarnya di dalam pelajaran dengan kepercayaan yang salah. Kepercayaan yang disangkanya sebagai jalan beragama.
Sebagai analogi, kita bayangkan tuntutan akademik itu seperti ayam masak merah dalam cerita berikut:
Ayam masak merah. Kredit foto: cateringexpert.com.my
“Abang nak makan ayam masak merah” kata seorang suami kepada isterinya.
Lalu si isteri ke dapur, digorengnya ayam, ditumisnya sos yang merah, dicampur keduanya dan dihidangkan di dalam pinggan percuma semasa membeli ubat gigi kotak besar.
“Nah, makan” kata sang isteri.
Dalam satu kejadian yang lain, lelaki yang sama memanggil pembantu rumahnya, “Supriani, bapak mahu makan ayam masak merah!”
Lalu si Supriani pergi ke dapur, digorengnya ayam, dibuat kuahnya seelok mungkin, ditabur pula dengan daun sup, dihias dengan bawang besar, cili belah empat kembang bunga, dan dihidang di dalam pinggan Pyrex bersama nasi panas.
Agak-agaknya, tanpa perlu berbahas dan berdebat, kita sedia maklum yang tentu sahaja si lelaki itu tadi lebih berminat untuk makan ayam masa merah hasil masakan Supriani berbanding isterinya sendiri. Dua-dua ayam masak merah, tetapi ayam masak merah si isteri itu acuh tak acuh. Cincai kata sesetengah orang. Manakala ayam masak merah si pembantu rumah, biar pun yang memasaknya adalah pembantu rumah, tetapi kesungguhannya memasak menyebabkan lelaki itu lebih teruja untuk mencubanya.
Tiada manusia yang suka dengan hasil kerja ala kadar, bagai melepaskan batuk di tangga. Dan sebelum kita sesama manusia lebih memilih hasil kerja yang ada nilai kesungguhan, Allah SWT itu sebagai Tuhan yang Latīf, memandang hasil kerja dan ibadah hamba-Nya yang dilakukan secara yang terbaik.
Seorang Muslim yang benar-benar menghayati nilai Islam dalam kehidupan seharian akan melakukan apa sahaja secara bersungguh-sungguh. Sama ada sebagai memenuhi kehendak habl min al-naas sesama manusia, mahu pun dalam menunaikan tanggungjawabnya pada hablun min Allah!
Maka, bersifat ala kadar dalam menerima keputusan peperiksaan justeru ala kadar juga dalam membuat persiapan pengajian… bukanlah kualiti yang layak bagi seorang Muslim. Apatah lagi Muslim yang mahu memperjuangkan Islam.
Lupakah kita kepada firman Allah SWT:
Salah seorang di antara perempuan yang berdua itu berkata: “Wahai ayah, ambilah dia memjadi orang upahan (mengembala kambing kita), sesungguhnya sebaik-baik orang yang ayah ambil bekerja ialah orang yang kuat, lagi amanah”.[Al-Qasas 28 : 26]
Kesempurnaan pada kelayakan seseorang yang ingin diberi tugasan adalah gabung jalin yang kemas di antara integriti dan kompetensi. Bukan sahaja mempunyai kualiti akhlaq malah memiliki kemahiran, ilmu pengetahuan dan segala kekuatan yang diperlukan untuk sebuah tugasan.
Kita tidak mahu gerakan Islam dan barisan saf perjuangan Islam dipenuhi dengan longgokan sisa manusia yang tidak berkualiti. Membiarkan pencapaian masing-masing di dalam akademik pada tahap atas urat, adalah suatu pengkhianatan kepada ketinggian dan kemuliaan Islam.
KEPUTUSAN PEPERIKSAAN BUKAN SEGALANYA
Sebab itu saya tidak pernah mengajak kita mengukur kecemerlangan hanya berpandukan keputusan peperiksaan. Ada banyak faktor yang mempengaruhi keputusan peperiksaan, biar pun selalunya ia berpihak kepada yang tekun berusaha.
Kecemerlangan yang diperlukan ialah pada komitmen pelajar yang da’ie, menempuh proses pembelajaran, dan bukan hanya berorientasikan output. Maksud saya, sama ada seorang pelajar itu hadir ke kelas, mengikuti kuliah, membuat kajian, menulis assignment… itulah sebenar-benarnya penentu kecemerlangan. Segala proses itu penting kerana ia merupakan latihan sebenar kepada pemikiran dan daya ilmiah seorang pelajar. Di dalam kelaslah dia belajar berfikiran kritis, belajar bertemu dengan pandangan-pandangan yang berbeza, belajar bersoal jawab, belajar bertanya dan belajar menjawab… iaitu segala-galanya yang di kemudian hari menjadi asas terpenting untuk memimpin dan menerajui masyarakat.
Dan sudah semestinya, jika kelas dihadiri, kajian dibuat, menulis assignment diselesaikan, ia akan menghasilkan natijah yang bagus di akhir musim peperiksaan, Insha-Allah.
Tetapi kalau kita berhasil menjawab keputusan peperiksaan hanya kerana ‘bernasib baik’ apabila soalan dihafal secara last minute, tetapi tidak ke kelas, tidak mengikuti PROSES pembelajaran, maka segala-galanya tidak ke mana. Lantas segenggam ijazah pun belum tentu ada nilainya!
Pendakwah yang mengkhianati proses pembelajaran semasa di alam menara gading, mereka amat berpotensi untuk masuk ke masyarakat dengan kualiti kepimpinan yang lemah… ekoran pemikiran tumpul yang tidak diasah semasa di alam belajar!
Lebih membimbangkan, kelemahan penguasaan ilmu, dan upaya pemikiran kritis yang rendah, boleh menjadikan seorang penceramah bebas itu seorang Ruwaybidhah, sang safih yang dungu dan tidak malu mempamerkan kedunguannya dalam mengatur urusan ramai.
Kadang-kadang kita menganggap akademik hanya sebagai wasilah. Sekadar tiket untuk memenangi kepercayaan masyarakat. Seumpama lesen.
Tetapi kita sering lupa, lemahnya penguasaan diri terhadap ilmu-ilmu di kelas akan memberikan implikasi yang buruk di masa hadapan… bukan hanya semasa alam pekerjaan bahkan boleh melarat hingga ke Akhirat.
Pelajar pengajian Islam yang tidak menguasai pengajiannya akibat lemah tahap pembelajaran akan terdedah kepada jenayah di masa depan.
“Ustaz, apa hukumnya zakat tabungan KWSP?” tanya seorang jemaah di surau.
“Alamak… itulah benda yang pensyarah bincangkan tapi aku tak pergi kelas masa tu!” rungut si ustaz di dalam hatinya.
“Err… saya rasa tak payah kot!” jawab si ustaz ala-ala mujtahid.
Tidakkah perbuatan itu suatu pengkhianatan? Memberikan panduan muamalat yang salah kepada masyarakat, mengingkari Syariat Allah SWT lantaran kecuaian dirinya sendiri semasa di alam pembelajaran. Semasa belajar sudah biasa tidak buat homework, bila berceramah pun tidak buat homework.
Itu jenayah terhadap Syariatullah.
“Err, pesakit diabetik ini nak suntik 1 unit atau 10 unit atau 100 unit insulin ya?”seorang doktor muda berteka-teki di dalam dirinya.
Akibat kemalasannya terhadap kelas pengajian, atau belajar secara ala kadar, beliau menyuntik pesakitnya dengan 100 unit insulin sedangkan peraturan tubuh badan yang ditentukan Allah SWT hanyalah pada kadar 6 ke 10 unit.
Pesakit mati mengejut akibat hipoglesimik.
Berdosa atau tidak? Jenayah atau tidak?
Dosa terbit bukan hanya kerana melanggar hukum Syariat tetapi juga hukum Sains. Seorang ustaz yang tidak berkompetensi, sama sahaja dengan seorang doktor, jurutera, atau apa sahaja pekerjaan profesional yang tidak berkompetensi.
Maka ala kadar dalam menguasai bidang pengajian masing-masing bukan sekadar masalah sikap yang biasa. Ia mampu membunuh!
Ke mana anda mahu membawa dakwah jika duduk di tengah masyarakat sebagai ustaz yang tiada amanah ilmiah atau doktor yang tiada amanah yang sama?
Akhirnya sampai kita kepada alasan paling biasa.
Kita manusia biasa, tetapi sering mengharapkan benda-benda yang luar biasa.
“Kalau kita tolong agama Allah, mesti Allah akan tolong kita!” yakin benar seorang aktivis dakwah kampus berkata begitu.
Cuba perhatikan firman Allah SWT:
وَاتَّقُوا اللَّهَ ۖ وَيُعَلِّمُكُمُ اللَّهُ ۗ وَاللَّهُ بِكُلِّ شَيْءٍ عَلِيمٌ
“Dan bertaqwalah kamu kepada Allah nescaya Allah akan mengajar kamu. Dan Allah itu Maha Berilmu terhadap segala sesuatu” [Al-Baqarah 2: 282]
Allah SWT berjanji akan membantu.
Tetapi syarat asasnya adalah TAQWA.
TAQWA itu adalah kepatuhan yang menyeluruh terhadap peraturan Allah SWT… meliputi Syariatullah dan Sunnatullah. Ia telah pun saya jelaskan dengan panjang lebar semasa memperkatakan tentang kualiti Muslim yang mesti bukan sahaja SYARIATIK (komited dengan Syariatullah) malah SAINTIFIK (komited dengan Sunnatullah).
Jika kita baca sejarah perjuangan Rasulullah sallallahu alayhi wa sallam, baginda tidak pernah mengambil jalan mudah memperalatkan statusnya sebagai seorang Rasul dan pejuang kebenaran untuk melengah-lengahkan persediaan. Tidak pernah baginda berkata “kalau Allah yang perintahkan aku berjuang, mesti Allah akan tolong menangkan aku!”
Biar pun sehimpun janji dikurniakan Allah bahawa kebenaran akan mengalahkan kebatilan, Baginda sallallahu alayhi wa sallam sentiasa mengambil asbab kemenangan secara optimum.
Jika dianalisa peristiwa Hijrah, Baginda sallallahu alayhi wa sallam telah mengatur sehebat-hebat strategi dan persiapakan untuk menjayakannya. Begitu juga dalam perang-perang yang lain. Strategi yang pada hari ini layak digelar sebagai SAINS KETENTERAAN.
Termasuk juga dalam soal pentadbiran, pengurusan dan kerja seharian. Baginda sallallahu alayhi wa sallam tidak pernah memalaskan diri dalam ikhtiar dan usaha hanya kerana keyakinan bahawa “Allah bersama kita!”.
Tetapi aktivis dakwah hari ini ramai yang mudah tersasar.
Mereka tanpa segan silu dan malu, merengek-rengek meminta kemenangan sedangkan ikhtiarnya tidak seberapa. Hanya kerana Allah menjanjikan kemenangan bagi pihak yang memperjuangkan kebenaran, mereka melengahkan usaha, tidak seperti orang tidak berTuhan yang tiada janji kemenangan! Pejuang kebatilan melakukan sepenuh daya upaya mereka untuk perjuangan mereka… kesungguhan yang sepatutnya menjadi isi dan kulit manusia berTuhan seperti kita.
Sesungguhnya aktivis dakwah di kampus yang gagal menguruskan pengajian di samping tugasan dakwah… mungkin bakal menjadi aktivis yang turut gagal apabila keluar dari kampus.
Tahun 2 pengajian jauh lebih sibuk dari tahun 1.
Tahun akhir jauh lebih sibuk dari tahun-tahun yang sebelumnya.
Bekerja sebelum pengesahan jawatan jauh lebih sibuk dari tahun akhir pengajian.
Bekerja selepas pengesahan jawatan akan disibukkan pula dengan alam berumahtangga. Dari satu emak satu bapa, menjadi dua emak dua bapa. Dari satu kelompok sepupu menjadi dua kelompok sepupu. Dari 5 jemputan kenduri semasa cuti bertambah menjadi 10… semua itu akan berterusan.
Tatkala komitmen semakin reda, jantung pula sudah lemah, darah sudah bertekanan tinggi, urat dan sendi sudah tidak sihat lagi.
Sesungguhnya keupayaan seorang pelajar menguruskan akademiknya adalah TAMRIN yang paling penting untuk menghasilkan kualiti pengurusan realiti yang diperlukan apabila pelajar ini meninggalkan alam pengajian.
TAMRIN itu adalah TAMRIN DISIPLIN.
Latihan mendisiplinkan diri iaitu berusaha untuk mengawal diri agar komited melakukan perkara yang kita tidak suka, demi meraih apa yang kita suka, suatu hari nanti. Di samping beroleh keseronokan sebagai momentum di dalam dakwah, jangan lupa bahawa ada perkara tidak seronok yang perlu kita pelihara sebaiknya.
“Kamu diwajibkan berperang sedang peperangan itu ialah perkara yang kamu benci; dan boleh jadi kamu benci kepada sesuatu padahal ia baik bagi kamu, dan boleh jadi kamu suka kepada sesuatu padahal ia buruk bagi kamu. Dan (ingatlah), Allah jualah yang mengetahui (semuanya itu), sedang kamu tidak mengetahuinya” [Al-Baqarah 2: 216]
Mungkin di alam TAMRIN akademik, bilik kuliah adalah medan perang yang kamu benci… padahal ia ditentukan Allah sebagai KEBAIKAN buat dirimu.
Previous Quranist: Antara Isu Fakta dan Isu Metode
Next Abi Memandu Mesin Teroka Masa Sempena Cuti Sekolah
Bacaan Untuk Guru Baharu
Bolehkah Murid Finnish Ketawa Dengan Jenaka Bahasa Arab?
15 Keburukan Sistem Pendidikan di Finland Bagi Yang Mencari Keburukannya
Generasi Hilang di Depan Mata
Istilah ‘Generasi Yang Hilang’ asalnya timbul ekoran daripada laporan UNICEF pada November 2020 yang lalu. …
28/03/2014 at 1:13 PM
28/03/2014 at 5:38 PM
Alhamdulillah, terima kasih Ustaz kongsinya.
29/03/2014 at 6:48 AM
Artikel yang sangat mantap. syukran atas artikel hebat ni ustaz.. menyentak kader2 dakwah (buat sesiapa yang sudi disentak) 🙂
29/03/2014 at 7:21 AM
Suatu pencerahan yg sma baik…cumanya ana nk kongsikan bhw education system yg wujud pada hari ini tidak begitu efisien dek kerana kebanyakannya berniat hendak melekakan pljr drpd hakikat sebenar kehidupan..cnthnya perkara yg sebenarnya mudah sengaja dirumitkn dn memaksa sesetengah dr pljr utk meluangkan masa yg amat lama walhal the essence of knowledge yg cuba disampai sudah tercapai.saya tidak nafikan hanya sesetengah bidang ilmu yg bersifat sebegini..harus juga kita ingat bahawa hakikat pendidikan hari ini tidaklah bersifat atau bermatlamatkn ilmu akn tetapi untuk memenuhi keperluan industri. My 2 cents is that…lets us think out of the box and keeping an oustanding mentality instead of just following apa yg ada. Andai para sahabat di era mekah disuruh untuk jd plg pandai dlm sastera nescaya terbantutlh prrjuangan. The point is analyse..analyse…n…analyse…where we are…what we need to do and then realize with action…dare to be different….that what it take to be the best…like our sifu us hasrizal..:)
29/03/2014 at 8:47 PM
Pencerahan yang amat baik dibaca, hakikatnya saya merindui tulisan ustaz .Lama sudah buku baru uztaz tidak keluar. Bila ye…lebih-lebih lagi gabungan tema agama dan sejarah. Tahniah ustaz…
29/03/2014 at 10:47 PM
Terima kasih banyak-banyak sebab sudi berkongsi ilmu dengan kami.
Setiap kali bila saya baca artikel ustaz yang bertemakan behaviour masyarakat, yang disertakan nasihat dan panduan cara hidup yang betul menurut Islam, yang mana memang topik kegemaran saya, Insyaallah saya akan berusaha untuk ikut sebab rasanya tak guna kalau tahu tapi tak buat kan. Dan juga sebagai usaha untuk menjadi muslim yang lebih baik.
Cumanya saya mohon bertanya pendapat ustaz. Daripada pengalaman saya, ataupun lebih jujurnya ia menjadi eksperimen terhadap diri saya sendiri, saya perasan, untuk menukar daripada cara hidup yang biasa kepada mengikut panduan tersebut, prosesnya seperti mula-mula adalah kesedaran, lepas tu I set my mind, kemudian cuba perlahan-lahan untuk aplikasi dalam hidup, kemudian ia berjaya menjadi habit dan seterusnya membentuk sikap.
Masalahnya, kesedaran ni tak dapat bertahan lama. Proses itu tak sampai ke hujung. Perangai yang lama datang balik and take over myself again. Pada pendapat ustaz, kenapa jadi begini? Adakah kerana cara berfikir dan sikap lain-lain dalam diri yang tidak mampu untuk membantu dan menyokong perubahan ini? Ataupun kata orang tak kuat iman? Jadi apakah proses yang betul untuk berubah?
Sepertinya bila kita nak berubah, tak cukup kalau sekadar determination tanpa disertai ilmu, cara memandang yang betul, kemahiran berfikir, dan juga kemahiran untuk mengatasi keraguan yang datang. Adakah sahabat Rasulullah dahulu, apabila baginda menunjukkan cara hidup yang baru, mereka menerimanya tanpa banyak soal? Maafkan saya yang bertanya soalan sebegini, ia bukanlah keraguan terhadap Rasulullah cuma saya mahu lebih memahami. Dan maafkan saya kerana soalan dan bahasa saya tidak kemas. I’m bad at words.
Terima kasih sekali lagi kepada ustaz yang tidak jemu memberi. Saya menerima banyak manfaat dan ilmu daripada blog ustaz. Thank you so very much.
30/03/2014 at 12:22 PM
betul tu ustaz… terima kasih. byk benda yg myedarkan saya….
31/03/2014 at 7:02 AM
Kpd nurain, carilah usrah. Insyaallah persoalan terjawab.
31/03/2014 at 7:04 AM
Assalamualaikum ustaz dan rakaan-rakan yang lain..
Saya BERSETUJU dengan ustaz dengan cuba untuk memberi beberapa fakta kes berdasarkan pemerhatian saya di tempat saya belajar. (Kuliah perubatan di Mesir)
1. Mereka yang terlibat dengan aktiviti dakwah di kampus sememangnya orang cerdas dan tangkas dalam menyelesaikan tugas persatuan.
Jika ada isu atau elemen yang perlu diketengahkan pada komuniti mad’u mereka, maka semua aktivis ini kadangkala bermesyuarat sampai ke subuh untuk memastikan hadaf (objektif) dan elemen (mesej) mereka tercapai.
Idea demi idea yang bernas dilontarkan walau otak sudah keletihan tengah malam.
Perincian demi perincian dibincangkan untuk memastikan kelangsungan program yang bersifat mega.
Berdebat serta ‘bertikam lidah’ dengan konsep mesyuarat Islami semuanya untuk kemaslahatan terbaik buat mad’u komuniti setempat.
Maka berdasarkan pemerhatian ini, sekiranya benar mereka mampu adaptasi kecerdasan dan ketangkasan berfikir dalam rentak atau momentum yang sama di dewan kuliah, tentu sekali, sebagaimana mereka terkenal dengan kehebatan di medan dakwah mereka, begitu hebat jugalah mereka di medan akademik.
2. MASALAH yang timbul adalah sewaktu mereka berusaha keras menyelesaikan tugasan persatuan diluar waktu kuliah, kebanyakannya tidak mampu mengurus dengan baik “tenaga” atau “stamina” yang berbaki untuk hari tersebut.
Akibatnya, apabila menjelang keesokan harinya, lesu dan mandum sepanjang keberadaan mereka di dewan kuliah. *Malah ada yang tidak hadirkan diri.. dan menggunakan alasan “perjuangan” *
Dan kitaran ini berulang di hari-hari berikutnya untuk minggu tersebut dan kitaran ini semakin melesukan.
Dipanggil sebagai “vicious cycle”.
Kesan dari fenomena ini pula memberi imej yang buruk kepada mad’u yang melihat sifat mereka kontradik di dewan kuliah dan di pentas masyarakat.
Akhir sekali mad’u terlepas dari genggaman dan akademik juga tertinggal.
Sepertimana pelajar lain cuba untuk memastikan mereka segar sepanjang hari di dewan kuliah dengan cara mengatur ‘stamina’ dengan baik. (Waktu rehat, waktu makan, waktu fokus dan lain-lain)
Begitu juga, aktivis dakwah persatuan.. Membutuhkan untuk pengurusan ‘stamina’ sama hebat atau lebih hebat lagi dari kehebatan pengurusan persatuan mereka.
Malah, mereka ini sepatutnya dari awal lagi perlu sudah membuat peruntukan khusus bagaimana memastikan ‘energy reserve’ itu sampai sehingga ke penghujung hari tanpa merosakkan kepunyaan hari esok.
Kehebatan mereka di medan dakwah menjadikan mereka memperoleh (acquire) ‘soft skill’ yang hebat.
Jika di dewan kuliah mereka mampu menggunakan kelebihan tersebut untuk menarik perhatian para pensyarah dan rakan sekuliah kemudian menyelesaikan tugasan akademik dengan baik.
Golongan mana yang tidak menyenangi mereka yang sehebat ini.
Dan saya kira, tugasan mereka di medan dakwah sememangnya mampu dipermudahkan dengan faktor ini.
Semoga mereka (baca: kami) drastik dalam membuat perubahan ini seperti drastiknya mereka meletakkan harapan terhadap segenap perubahan yang dilakukan.. moga mereka thabat.
31/03/2014 at 9:48 AM
Syukran ustaz. Banyak manfaat yang diraih dari entri ini insyaAllah. 🙂
01/04/2014 at 2:15 PM
Dan aktivis dakwah kampus hari ini perlu maju lebih setapak kehadapan.
Menjadi kebimbangan yang besar sekiranya aktivis dakwah yang ada tidak berkualiti dan tidak melatih diri dari sekarang kerana mungkin kita pula yang akan menjadi ‘liabiliti’ pada masa hadapan.
Sy pernah juga rasa ‘addict’ dengan gerak kerja persatuan dan dakwah yang kadang-kadangnya menyebabkan kita terkeluar dari ‘trek’ asal kita tanpa disedari. Fasa ‘study week’ yang tak seberapa itulah yang mengetuk minda kita utk berfikir dan yang selalu mengingatkan semula yang exam dah nak dekat, bila nak revise? sedangkan niat kita mengambil peperiksaan bukan kerana hendak lulus peperiksaan semata-mata.
Dai’e perlu mahir dalam pengurusan.
sy merasakan item ‘check and balance’ perlu ada dalam setiap individu yg berada dalam golongan ini.
kita perlu ‘check and balance’ bukan hanya di peringkat organisani atau dalam mesyuarat agung tahunan persatuan sahaja. tetapi perlu utk buat muhasabah dan check & balance ini sekerap mungkin supaya kita tak hilang fokus seperti mana MH 730 tiba-tibanya hilang. Eh.
saya baca banyak kali post ni. 🙂
aktivis dakwah perlu lebih bersemangat.
jom bermujahadah dengah akademik!
ini juga wasilah kita.
25/05/2014 at 1:12 AM
ALHAMDULILLAH..syukran Allah pertemukan saya dengan penulisan ustaz dan komen dari sahabat-sahabat semua…Saya baru sedar selama ni saya tidak bersungguh-sungguh…kadang-kadang sebut “dah buat betul-betul dah..”dengan bersungguh lagi” tapi kenapa result macam ni..JUST SAY IT BUT I DON’T FEEL THAT!
Doakan saya terus melangkah kerana sebelum ini gagal melaksanakan sebagai hamba yang bertakwa..Baru saya tahu dan faham the meaning of TAQWA..Allahu rabb..ALHAMDULILLAH…
25/05/2014 at 2:08 AM
09/08/2014 at 1:25 PM
The sudden popularity in mobile phones has becomes more convenient for the
game’s store. There are wide variety, and it’s still well worth to obtain this moga, then you’ll walk there.
When you do on your iron force hack phone.
Below are tips how to earn real money types of birds will then be viewed
in the market. There are a healthy life of every genre of game you are developing,
now you can, find errors such as PC games. Harry Potter, Ron, and have tried several graphic options.
Pingback: rather a blasphemy | Aizan Fahri
Leave a Reply to fatinhanini Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved